JUBA/PIBOR, ETELÄ-SUDAN Suomi on maailman onnellisin maa, hehkuttivat äskettäin suuret otsikot ympäri maailman.

Tieto oli peräisin YK:n onnellisuusraportista (siirryt toiseen palveluun). Se perustui kyselyihin, joissa ihmiset itse arvioivat omaa hyvinvointiaan. Onnellisuutta mitattiin muun muassa tulojen, elinajanodotteen, sosiaalisen tuen, vapauden ja luottamuksen perusteella.

Listan häntäpäässä olivat ne maat, joiden kansalaiset arvioivat olevansa onnettomia.

Sijalta 154. yhteensä 156 maasta löytyy maailman nuorin valtio, Etelä-Sudan. Siellä ihmisten onnellisuutta vähentävät suuret yhteiskunnalliset kriisit: käynnissä on verinen sisällissota, ja talous on sekaisin.

Kun Yle vieraili Etelä-Sudanissa, myös sodan runtelemasta maasta löytyi silti monia syitä olla onnellinen.

Mary Logochon tytär syntyi keskosena klinikalla Etelä-Sudanissa. Hugh Rutherford

Onnea on elävä tytär

Mary Logocho on juuri synnyttänyt kahdeksannen lapsensa. Tai oikeastaan yhdeksännen, sillä esikoinen menehtyi vauvana. Nyt sekä äidin että lapsen henki oli vaarassa raskausmyrkytyksen takia.

Mutta vaikka tytär syntyi lähes kolme kuukautta etuajassa, hänellä on mahdollisuus selvitä. Mary iloitsee suuresti lapsestaan, vaikka joutuu viettämään pari seuraavaa kuukautta sairaalassa.

Lääkärit ilman rajoja -järjestön klinikalla sängyn jalkopäässä nukkuu Maryn parivuotias tytär, ja sängyn alla näkyy puoliksi syöty annos maissipuuroa ja papuja.

Mary halusi kahdeksan lasta ja toivoi, että kuopus olisi tytär. Nyt on hyvä, hän sanoo.

Judith Akinye työskentelee teepuodissa Piborin alueella Etelä-Sudanissa. Hugh Rutherford

Onnea on kiireetön teehetki

Judith Allaiu keittää vettä hehkuvien hiilten päällä. Etelä-Sudanissa ei koskaan ole huonoa hetkeä teelle. Koskaan ei myöskään ole liian kiire.

Paras hetki on kuitenkin silloin, kun aurinko tekee hiljalleen laskua lännessä ja päivän askareet ovat takana. Silloin mieli rauhoittuu, ja ystävien kanssa voi istua matalan pöydän ympärillä ja kuulla uutiset.

Mikään tärkeä ratkaisu ei myöskään synny ilman teetä.

Simon Modi pelaa jalkapalloa joka päivä Etelä-Sudanin pääkaupungissa Jubassa. Hugh Rutherford

Onnea on iltapäivän futismatsi

Simon Modin mielestä jalkapallo on aivan parasta. Hän pelaa Young Legends FC -joukkueensa kanssa joka iltapäivä koulun jälkeen. Silloin on vihdoin vähän viileämpää.

Myös viikonloppuaamut vierähtävät jalkapallon parissa.

16-vuotias Simon erottuu joukkueesta. Hän harhauttaa vikkelästi pelikavereitaan paljailla jaloillaan, ja ränsistynyt punainen Bayern München -paita liehuu.

Simon unelmoi jalkapallokengistä ja urasta Etelä-Sudanin maajoukkueessa. Unelmia tukee valmentaja Emmanuel Atuer.

– Simon on todella lahjakas, hän sanoo.

Mengistu Haile harjoittelee ajamista Jubassa. Hugh Rutherford

Onnea on autokoulu

Mengistu Haile saa pian ajokortin. Hänellä on tänään kolmas ajotuntinsa, korttia varten vaaditaan neljä. Lisäksi pitää läpäistä liikennesääntöjä koskeva suullinen koe liikennepoliisin luona.

Ajokortti maksaa noin 10 000 Etelä-Sudanin puntaa eli virallisen kurssin mukaan noin 60 euroa. Se on esimerkiksi luokanopettajalle noin viisi kuukausipalkkaa.

Mengistulla on selkeä tavoite:

– Toivoisin, että minulla olisi joskus varaa ostaa oma auto. Olisi mahtavaa ajella autolla, joka olisi vain minun, hän sanoo.

James Gollalle rauha tarkoittaa sitä, että hän voi liikkua vapaasti. Liselott Lindström / Yle

Onnea on vapaus liikkua

James Golla on pukeutunut ikäryhmänsä tanssiasuun. Niissä nuoret miehet tanssivat, vikittelevät tyttöjä ja pelaavat jalkapalloa.

Jamesin kotiseudulla Piborin alueella on käyty viime vuosina verisiä taisteluja eri ikäryhmien välillä. Nyt vaikutusvallasta kilpailevat ryhmät ovat solmineet rauhan.

Kun ryhmät taistelivat, heillä oli sota-asut. Nyt he ovat paljon useammin sujauttaneet ylleen tanssiasut.

Jamesille rauha tarkoittaa sitä, että hän voi liikkua vapaasti ja käydä kauppaa ilman, että joutuu hyökkäyksen kohteeksi.

James toivoo, etteivät hänen omat lapsensa joutuisi väkivallan kierteeseen vaan saisivat käydä koulua. Hänelle itselleen se ei ollut mahdollista.

James Golla ystävineen on pukeutunut ikäryhmänsä perinteiseen tanssiasuun Piborin alueella Etelä-Sudanissa. Liselott Lindström / Yle

Lue myös muita juttuja Etelä-Sudanista:

Jos Afrikan naiset saisivat päättää, lapsia syntyisi vähemmän – Opettajan mielestä 14-vuotias tyttö saisi olla jo naimisissa

Logocho ampui 7-vuotiaana selvityäkseen – Yle kysyi vapautetuilta lapsisotilailta Etelä-Sudanissa, voiko vihasta toipua